Američki podpredsjednik Biden u Kijevu 
Dok američki podpredsjednik održava razgovore s novom ukrajinskom vladom, potvrdjujući američki podršku, državni sekretar Kerry poziva Rusiju na poštivanje nedavno postignutog sporazuma
Američki državni sekretar John Kerry je pozvao Rusiju da poduzme konkretne korake kako bi se proveosporazum kojem je cilj da se razriješe tenzije u Ukrajini. Državni sekretar Kerry je govoreći telefonom sa svojim ruskim kolegom Sergei Lavrovim, kazao da koraci koje bi Rusija morala poduzeti uključuju javni poziv separatistima da napuste javne zgrade, i razmontiraju ilegalne kontrolne tačke, da prihvate amnestiju i svoje brige riješe političkim putem. Ti su koraci bili dio sporazuma postignutog 17 aprila izmedju najviših diplomata iz Ukrajine, Rusije, Evropske Unije i Sjedinjenih Država. Glasnogovornica State Departmenta je prenijela ove Kerryjeve izjave tijekom danas održane pres konferencije u Washingtonu. Ranije je američki podpredsjednik Joe Biden stigao u Kijev na razgovore s ukrajinskim predsjednikom Oleksandrom Turchynovim i premijerom Arseniy Yatsenyukom. Posjeta pada u trenucima povećanih napetosti na istoku Ukrajine, usprkos spomenutom sporazumu. Zvaničnici Bijele Kuće kažu da se današnji susreti američkog podpredsjednika u Kijevu fokusiraju na nastojanja medjunarodne zajednice da pomogne Ukrajini da provede ustavne reforme, kao i na , kako je to ranije saopćila administracija predsjednika Obame, slobodne i poštene predsjedničke izbore 25 maja. Podpredsjednik Biden se sastaje i sa ukrajinskim parlamentarcima, donoseći američku poruku s najvišeg nivoa o podršci trenutnoj ukrajinskoj vladi. Sjedinjene Države su zaprijetile novim sankcijama na Rusiju ako vlada u Kremlju nastavi podržavati pro-ruske demonstrante na istoku Ukrajine. Rusko ministarstvo vanjskih poslova je sa svoje strane saopćilo da je ministar Lavrov naglasio u razgovorui s Kerryjem nesposobnost i nevoljkost, kako je rekao, Kijeva da zaustavi nasilje koje provode ultra desničari, i da okonča hapšenja pro-ruskih aktivista - za što Lavrov kaže da je prava prijetnja sporazumu postignutom 17 aprila.